google/wiki40b huggingface dataset:
Basilica Iulia

Basilica Iulia er en antikk basilika i Forum Romanum i Roma.
Bygningen ble påbegynt av Julius Cæsar på 40-tallet f.Kr. og gjenoppbygget av Augustus etter brannen på Forum i 14 f.Kr. Den drøyt ett hundre meter lange fasaden hadde arkader i to etasjer mot Forum. Det høye midtskipet fikk direkte lys fra store vinduer høyt oppe, og mot det åpnet sideskipet seg i to etasjer. Etter at under århundrene å ha blitt plyndret for bygningsmateriale er nesten ingenting igjen av basilikaen, men dets utseende er kjent fra myntbilder og andre kilder. En av portikkens søyler ble rekonstruert på 1800-tallet og teglmurer har blitt gjenoppbygget i hjørnet mot Kapitolhøyden, der en kirke, Santa Maria in Cannapara, ble satt opp tidlig i middelalderen.
Basilica Iulia ble benyttet til domstolsforhandlinger, hovedsakelig sivilrettssaker. Slike hadde tidigere vært holdt i ulike lokaler ved Forum eller under bar himmel. Ved store rettssaker kunne hele basilikaen bli benyttet, men vanligvis ble den delt den opp av draperier og provisoriske oppdelinger. Lyttheten synes å ha vært et problem, ettersom det omtales at en veltalende advokat, som plederte i en sak, kunne lokke fram applaus fra tilhører i rommene ved siden av.
Bibliotekutvikling Østfold

Bibliotekutvikling Østfold tidligere Østfold fylkesbibliotek i Fredrikstad kommune inngår som en del av Østfold kulturutvikling. Østfold kulturutvikling er en virksomhet i Østfold fylkeskommune med oppgaver innen kulturfeltet i Østfold, og med samarbeidspartnere på lokalt, nasjonalt og internasjonalt nivå.
Bibliotekutvikling Østfold arbeider med bibliotekutvikling i Østfold, bibliotekfaglig rådgivning og veiledning til bibliotekene i fylket.
Deres virksomheten er hjemlet i Lov om folkebibliotek, samt de til enhver tid gjeldende fylkesplaner, regionalplan kultur og andre planer som involverer kulturområdet, samt økonomiplaner og årsbudsjetter. 
Bibliotekutvikling Østfold arrangerer kurs og møter - i hovedsak for bibliotekpersonal i Østfold.
Sacramento

Historie

Sacramento ble grunnlagt i 1848 av John Sutter under navnet Sutters Fort. Tidlig på 1800-tallet hadde den spanske oppdageren Gabriel Morage oppdaget og navnsatt Sacramento Valley og Sacramento River, hvor han brukte det spanske sacrament (norsk: sakrament, noe hellig).
I 1848 ble det oppdaget gull i området, hvilket førte til en betydelig tilflytting. John Sutters sønn, John Sutter Jr., besluttet å endre byens navn til Sacramento, etter elven som passerte byen. John Sutter Jr. leide også en ingeniør til byplanleggingen. Sacramento er den eldste byen som er innlemmet i delstaten California, og det ble i 1854 ved lov vedtatt at byen skulle være delstatshovedstad.
Elvene rundt byen bidro til økt velstand i byen, da den virket som transportåre for handel og landbruk. Flere av byens egne byggeprosjekter ble finansiert gjennom skatteinnkreving for ferdsel på elven.

Økonomi

Blant selskap som er etablert med base i Sacramento, finner vi Sutter Health, Blue Diamond Growers, Aerojet, Teichert og The McClatchy Company.
Altocumulus castellanus

Altocumulus castellanus eller bare castellanus er en type middelhøy sky og er en variant av altocumulus. Navnet kommer av de opptårnede utskuddene som bølger seg oppover fra skybasen. Skybasen kan variere fra 2000 til 5500 meter.
Castellanusskyer er bevis på midttroposfærisk instabilitet og stor adiabatisk temperaturendring i høyere nivå. De oppstår som regel når et kaldere luftlag strømmer inn over et område med altocumulusskyer. Dette medfører instabilitet, og luftbobler begynner å stige fra skybasen. Kondensasjon i disse boblene skaper castellanuseffekten.
Skyene kan være tegn på dårligere vær, og hvis konveksjon fra overflaten rekker opp til det midttroposfæriske ustabile laget, kan castellanusskyene utvikle seg videre til cumulonimbusskyer og tordenvær. På grunn av dette er meteorologer alltid på vakt når det blir observert castellanus.
Siden skyene er kjennetegnet ved vertikale luftstrømmer, kan fly oppleve lett til moderat turbulens hvis de passerer slike skyer, men dette innebærer vanligvis ingen fare for flyene.
FA-cupen 1899/1900

FA-cupen 1899/1900 var den 29. sesongen av den engelske FA-cupen. Finalen, som igjen ble spilt i Crystal Palace i London, ble vunnet av Bury som slo Southampton. Finalen ble spilt 21. april 1900.
Jack Coleman

Tidlig liv og familie

Coleman er 6. generasjons etterkommer av den amerikanske oppfinneren Benjamin Franklin. Han gikk på Duke University, hvor han bestemte seg for å bli skuespiller. Etter endt eksamen fra Duke i 1980, gikk han på National Theater Institute. Han giftet seg med skuespillerinnen Beth Toussaint i 1996 (hun har bl.a vært med i Wes Cravens film Red Eye).
Beth og Jack har datteren Tess, født i 1999.

Karriere

Jack Colemans første store rolle var i såpeoperaen Days of Our Lives, der han var med fra 1981 til 1982 i rollen som "Jake Kositchek". I 1982, ble han med i serien Dynastiet der han tok over rollen som "Steven Carrington", en av de første homoseksuelle karakterene i en såpeopera. Karakteren ble opprinnelig spilt av Al Corley. Coleman hadde rollen frem til 1988.
Coleman spilte fast i den kortlevde serien Nightmare Cafe (1992) og i mini-serien Kingdom Hospital (2004). Han har hatt gjesteroller i CSI: Miami, Nip/Tuck, Without A Trace og Entourage.
Coleman er nå en av flere faste skuespillere i TV-serien Heroes, hvor han spiller "Noah Bennet". Om denne rollen har Coleman uttalt: «it's a combination of the light and dark. I don't want to just be a moustache twirling villain.».
Terrorangrepet i Abu Minasir 14. mai 2008

Bakgrunn

Diyala-provinsen, øst for Bagdad og landsbyen Abu Minasir, har de seneste månedene i 2007 og 2008, sett flere harder kamper mellom irakiske sikkerhetsstyrker, amerikanske militære og sunnimuslimske opprørere, inklusive al-Qaida. Al-Qaida skal også ha forflyttet sin aktivitet til Diyala-provinsen etter å ha blitt jaget vekk fra Bagdad og Anbar-provinsen lenger vest i landet.

Angrepet

Selvmordsbomberen detonerte eksplosivene sine i en forsamling av sørgende i en predominerende sunnimuslimsk landsby ca. 20 km vest for Bagdad. Politi i nærtliggende Falluja sa at begravelsen var for rektor på en teknisk skole i landsbyen Abu Minasir i Abu Ghraib. Rektoren ble skutt og drept 12. mai. Rektorens søskenbarn var en høytstående politimann i Falluja, og hans familie var også med i en sunnimuslimsk anti-al-Qaida-gruppe i området.

Skader

Antall drepte ble oppgitt til mellom 20 og 22, mens antall sårede varierte fra 35 til 40.

Ansvar

Ingen tok på seg ansvaret for angrepet.
Gdańsk erkebispedømme

Historie

Gdańsk sognet i middelalderen til Włocławek bispedømme. Rett på motsatt side av elven Wisła (innenfor dagens bykommune) begynte De tyske riddernes ordensstat med Pomesania bispedømme. Etter reformasjonen var det i lengre tid ikke noe romersk-katolsk bispedømme som omfattet Gdańsk, mens byen senere kom til Chełmno bispedømme.
Situasjonen endret seg først da Gdańsk/Danzig etter første verdenskrig ble en fristat. Paven opprettet derfor i 1922 en apostolisk administrasjon for fristaden Danzig, som ble opphøyet til bispedømme i 1925, men forble immediat. Paven bestemte grev Eduard O'Rourke som første biskop, siden han som hviterusser med irske røtter ble ansett som etnisk nøytral. Likevel ble han av Danzigs nasjonalsosialistiske regjering tvunget til å gå av i 1938. Den neste biskopen, Carl Maria Splett, ble etter andre verdenskrig arrestert av polske kommunister. Etter åtte år i fengsel fikk han reise ut til Vest-Tyskland, der han døde i 1964.
1992 ble Gdańsk opphøyet til metropolitanerkebispedømme over Pelplin og Toruń bispedømme, som samtidig hadde blitt dannet ved delingen av det tidligere Chełmno bispedømme.
Norges Fiskerimuseum

Opprettelsen

Norges Fiskerimuseum er Norges eldste museum spesielt rettet mot næringslivet, grunnlagt i 1880 av Selskabet for de norske Fiskeriers Fremme, som et av flere tiltak i arbeidet for å modernisere fiskerinæringen. Fiskerimuseet overtok Bergens Museums samling av båtmodeller og redskaper. Museets første utstilling ble åpnet i 1891 på loftet i Kjøttbasaren. Museet ble senere flyttet til Den permanente utstillingsbygning 1896–1991 sammen med Vestlandske Kunstindustrimuseum og Bergen Billedgalleri, i 1991 til Fiskerisenteret på Bontelabo og endelig til Sandviksboder 20, 23 og 24 i 2010.
Parapythais

Utseende

En middelsstor, tettbygd, kanelbrun trebukk. Antennene er kraftige og noe lengre enn kroppen. Kroppsformen er ganske bred, dekkvingene har markerte, utstående "skuldre" og er bredest foran, med en skrå, opphøyd ribbe fra skuldrene til sømmen. Beina er temmelig korte og kraftige.

Utbredelse

Arten lever i det sørøstlige Brasil.
Iridium

Historie

Iridium ble oppdaget i 1803 av den engelske kjemikeren Smithson Tennant i London. Han forsøkte sammen med William Hyde Wollaston å finne en fremgangsmåte for å fremstille rent platina ved å løse opp platina-malm i kongevann. Et biprodukt av prosessen var et svart pulver som ikke løste seg opp. Tennant konsentrerte seg om det uoppløste pulveret, og i 1803 identifiserte han 2 nye grunnstoff, nemlig osmium og iridium. Funnet ble dokumentert i et brev til the Royal Society i juni 1804.
Tennant døpte det nye grunnstoffet iridium etter gresk ίρις, iris – «regnbue», på grunn av stoffets fargerike salter.

Egenskaper

Iridium er et hardt sølvhvitt transisjonsmetall, og er det mest korrosjonsbestandige av de kjente grunnstoffene. Det angripes ikke av noen syrer, ikke en gang kongevann, men løses opp av flytende salter. Hvis iridium glødes oksiderer det og danner svartfarget IrO₂. På grunn av sin hardhet og sprøhet er det vanskelig å forme og maskinere rent iridium. Ved temperaturer under 0,11 K blir iridium superledende.
Iridium er regnet som det nest tyngste grunnstoffet etter osmium, men isotopen ¹⁹³Ir er den tyngste av alle kjente stabile isotoper med 22 650 kg/m³. Hvilket grunnstoff som har høyest tetthet er derfor et spørsmål om definisjon, selv om osmium med 22 610 kg/m³ generelt regnes som det tyngste.

Isotoper

Naturlig forekommende iridium består av 2 stabile isotoper: ¹⁹¹Ir (37,3%) og ¹⁹³Ir (62,7%). I tillegg finnes 34 kunstig fremstilte ustabile (og dermed radioaktive) isotoper, hvorav de mest stabile er ¹⁹²ᵐ²Ir med halveringstid 241 år, ¹⁹⁴ᵐ²Ir med halveringstid 171 døgn og ¹⁹²Ir med halveringstid 73,83 døgn.
CAS-nummer: 7439-88-5

Forekomst

Iridium er sjeldnere enn både gull og platina, og forekommer naturlig i ren form som små korn i platina-malm og elvesand. Sammen med osmium danner det to mineraler: osmiridium, hvor halvparten består iridium, og resten består av osmium, platina, ruthenium og rhodium, og iridosmium som består av 55-80% osmium og 20-45% iridium. Iridium finnes ofte i meteoritter. Iridium er også et biprodukt av nikkelfremstilling.
De viktigste forekomstene ligger i Sør-Afrika, Ural i Russland, Nord- og Sør-Amerika, Borneo og Japan.
Iridium er 20 000 ganger mer vanlig i verdensrommet enn i jordskorpen – trolig fordi mesteparten av det som fantes på Jorden, sank innover i kjernen da planeten var ung.

Anvendelse

Iridium brukes i blant annet kirurgiske instrumenter, tennrør og elektroder. Det inngår i legeringer med osmium. Isotopen ¹⁹²Ir er radioaktiv og benyttes som kilde ved strålebehandling av kreft.
Skistua

Den gamle Skistua

Byggingen av den første Skistua startet i 1895, og da skihytta åpnet dørene for første gang i 1896 hadde den plass til 100 gjester. Arkitekt for bygningen var Solberg & Christensen.  
Etter påbygg i 1904 hadde hytta fått 72 sengeplasser i tillegg til bevertningsstedet. Skistua brant ned til grunnen nyttårsaften 1946. I en mellomperiode fungerte en tyskerbrakke som tilholdssted for turgåere.

Den nye Skistua

I 1950 sto den nye Skistua ferdig. Arkitekt var denne gangen Roar Tønseth. Hytta hadde sin storhetstid gjennom 50- og 60-tallet. I 1997 ble Skistua stengt for bruk etter år med forfall og manglende vedlikehold. I 2002 ble hytta igjen åpnet for gjester i helgene, men etter hvert stengt for rehabilitering. 
Skistua ble åpnet etter rehabilitering høsten 2007. I juni 2009 stengte hytta igjen på grunn av dårlig økonomi, men fra januar 2010 er den åpen for servering daglig. Svein Skibnes Arkitektkontor AS sto for den omfattende rehabiliteringen. Prima AS, som eies 60% av Trondheim kommune og 40% av Røde Kors, står for serveringen.
Konføderasjon

En konføderasjon er et statsforbund, i motsetning til en føderasjon, som er en forbundsstat. Det vil si at den er et forbund av (del-)stater der suvereniteten ligger hos de autonome statene forbundet består av, mens i tradisjonelle føderasjoner forstås suvereniteten i forbundet selv. Konføderasjonen er en allianse mellom formelt suverene stater, som følgelig forstås mindre betinget av en sentralmakt enn hva tilfellet er i en føderasjon. 
I en konføderasjon må det være enstemmighet om en lov eller bestemmelse skal gjelde de deltakende statene. USA var opprinnelig en konføderasjon, men ble en føderasjon ved ratifikasjonen av den amerikanske grunnloven. Slik ble de føderale lovene overordnet delstatenes egne lover.
Den europeiske union beskrives av noen som en konføderasjon.  I Europa er Sveits en konføderasjon, ettersom suvereniteten ligger i kantonene. En stat der suvereniteten er lagt sentralt omtales i statsvitenskaplig litteratur som en unitær stat (enhetsstat).
John de Warenne, 7. jarl av Surrey

Bakgrunn

John de Warenne var sønn av William de Warenne, jarl av Surrey eller Warenne, og Maud (eller Matilda) Marshal. Hans mor var datter av William Marshal og enke etter Hugh Bigod, 3. jarl av Norfolk. Derfor er Roger Bigod, 4. jarl av Norfolk hans eldre halvbror.
Warenne var bare en gutt da faren døde, og da han vokste opp var Peter av Savoia formynder av eiendommene hans. I 1247 giftet han seg med Henrik III av Englands halvsøster Alice de Lusignan. Ekteskapet vakte harme hos det engelske adelskapet som mislikte å se en rik engelsk adelsmann gifte seg med en pengeløs fremmed.

Baronenes krig

I løpet av de følgende årene var Warenne tett knyttet til fraksjonen som sentrertes rundt kongen. I 1254 reiste han sammen med kongens sønn Edvard, den framtidige Edvard I av England, på reisen til Spania der Edvard skulle gifte seg med Eleanor av Castilla.
Under konfliktene mellom Henrik III og hans baroner var Warenne en sterk tilhenger av kongen, men skiftet side og støttet Simon de Montfort, for igjen å gå tilbake til rojalistpartiet. Warenne motsatte seg baronenes reformplaner av mai 1258, men sammen med andre opponenter kapitulerte han og sverget eden til Oxford-forskriftene.
I 1260 hadde Warenne sluttet seg til Simon de Montforts parti, men gikk tilbake til kongens side i 1263. Etter slaget ved Lewes, som ble kjempet i nærheten av hans festning ved Lewes, måtte han flykte til kontinentet hvor han ble i omtrent et år. Han vendte tilbake til England for å kjempe i felttoget som kulminerte med slaget ved Evesham og beleiringen av Kenilworth Castle.

Krigene i Wales og Skottland

Warenne deltok i Edvard Is krig i Wales i 1277, 1282 og 1283. I 1282 mottok han grevskapet av Bromfield og Yale i Wales. En god del av de påfølgende årene tilbrakte han i Skottland. Han var en av forhandlerne for Salisbury-traktaten av 1289 og for Brigham-traktaten av 1290, og fulgte kongen med den vellykkede invasjonen av Skottland i 1296. 
Den 22. august 1296 utnevnte kongen ham til «bestyrer av kongedømmet og land i Skottland», men da han reiste tilbake til England noen få måneder senere skyldte han på at det skotske klimaet ikke var bra for helsen. Den samme våren gjorde William Wallace opprør, og etter mange forsinkelser ledet Warenne en hærstyrke nordover der de gikk tapte slaget ved Stirling Bridge.
Til tross for det ydmykende nederlaget utpekte kongen Warenne igjen til å lede det neste hærtoktet mot skottene i begynnelsen av 1298. Han beleiret Roxburgh og gjenerobret festningen ved Berwick. Kong Edvard I tok selv kommandoen senere det samme året, mens Warenne var en av kommandantene ved Slaget ved Falkirk (1298).
Jung Seung-hwan

Bakgrunn

Jungs funksjonshemming skyldes en ulykke da han fem år gammel, der han måtte amputere venstre bein etter ulykken. Han begynte med kjelkehockey i 2004, og debuterte på det sørkoreanske landslaget i 2005.

Idrettskarriere

Jang deltok i VM i kjelkehockey 2009, der Sør-Korea kom på fjerdeplass. Året deltok han i Paralympiske vinterleker 2010, der Sør-Korea kom på sjetteplass. Etter Paralympics mottok han en Excellent Para Athlete Award da han kom tilbake til Sør-Korea. Han deltok på Sør-Korea lag som kom på andreplass i VM i kjelkehockey 2012, der tapte 1-5 mot USA i finalen. 
I VM i kjelkehockey 2013 kom de på sjuendeplass, og de kom på samme plass i kjelkehockey under Paralympiske vinterleker 2014. Han var lagets flaggbærer i åpningsseremonien og avslutningsseremonien i disse lekene.  
I 2016 ble han kåret til æresambassadør (honorary ambassador) for Paralympiske vinterleker 2018. I VM i kjelkehockey 2017 fikk Sør-Korea bronse, etter at de slo Norge 3-2 i bronsefinalen. I 2018 representerte han Sør-Korea under Paralympiske vinterleker 2018 i Pyeongchang. Sør-Korea vant der bronsefinalen 3-1 over Italia, og fikk bronse.
Ɐ

Ɐ og ɐ (A opp-ned) er en bokstav som ikke har blitt brukt på noe naturlig språk. Edward Lhuyd brukte denne bokstaven i sin Archaeologia Britannica (1707), i sitt fonetisk alfabet for det korniske språket, der den representerte lyden [ɔ], bokstaven har også blitt brukt av andre for å skrive kornisk, men brukes ikke i dagens rettskrivingsnorm for språket.
Minuskelen brukes i det internasjonale fonetiske alfabetet for å representere en nesten-åpen midtre vokal.
I Unicode kodes ɐ som U+2C6F (Ɐ) og U+0250 (ɐ).
En lignende bokstav (∀, U+2200) brukes i predikatlogikken som symbol for allkvantoren.
Nyboder

Nyboder er et gammelt boligkvarter nær Østerport i København, mellom Store Kongensgade og Øster Voldgade.
Initiativet til oppføringen ble tatt av Christian IV, og ansvaret overlatt hans mest betrodde arkitekter og byggmestre – Hans van Steenwinckel d.y. og Leonhard Blasius. Den nye bydelen nord for den tidas bykjerne skulle forsyne sjøfolk – særlig de menige i flåten – og deres familier med gode boliger. 
De første 20 husene sto ferdig i 1631 på grunn som kongen hadde kjøpt nord for byen. Ved Kristian IVs død i 1648 omfatta anlegget ca. 600 boliger. Hver bolig var på om lag 40 m², bestående av stue på 19 m², kammers, forstue og kjøkken felles med naboleiligheden. Disse eldste, enetasjes husrekkene er i dag bevart i Skt. Pauls Gade 20, der også Nyboders Mindestuer ligger. Den toetasjes hustypen som dominerer området skriver seg fra en utvidelse i 1758, tegna av Philip de Lange. 
Nyboder representerte et radikalt brudd med 1600-tallets boligkultur og de trange og krokete gatene innafor vollene. Tross den beskjedne størrelsen på boligene oppviste Nyboder en langt høyere standard enn vanlig for sin tids arbeiderboliger. Det stramme arrangementet av lange og smale husrekker langs snorrette gater forhindrer ikke at området har praktiske og estetiske kvaliteter. Mellom husrekkene ble det anlagt kålhaver som ga et nødvendig tilskudd til husholdningene. Samtidig sørget arrangementet for en sunn fordeling av lys, luft og trafikk som danna forbilde for seinere boligprosjekter i Danmark.
Omkring forrige århundreskifte forelå det planer for riving av hele området til fordel for et større privat boligprosjekt, men planene ble lagt vekk av økonomiske grunner. Nyboder ble i stedet freda i 1944. Fredningen omfatter 57 bygninger.
Festivali i Këngës

Festivali i Këngës er den største og viktigste musikkfestivalen i Albania. Festivalen er avholdt årlig siden 1962 av Albanias statlige kringkaster Radio Televizioni Shqiptar (RTSH). 
Siden Anjeza Shahini representerte Albania i ESC 2004 etter å ha vunnet Festivali i Këngës i 2003, har alle vinnerne representert Albania i ESC. Aurela Gaçe representerte Albania i ESC 2011, i Düsseldorf i mai.
Nittedal Teater

Nittedal Teater er en frivillig teaterorganisasjon og et produksjonsselskap. Teateret satser på egenproduserte teaterforestillinger, turnéforestillinger, spel og uteteater.  Teateret samarbeider også tett med næringslivet og offentlige etater. De jobber også med filmproduksjon, foto, konsertarrangør, festivaler og sosialt etreprenørskap.
Teateret ble etablert i 2008 av Lene Hagen og har i dag syv faste årsverk og en stor produksjonsstab.
Nittedal Teater har siden 2013 turnert i hele Norge med forestillingen #hengdeg. Forestillingen er sett av mer enn 200.000 og er blitt vist over 400 ganger. Forestillingen mottok Nittedal Kommunes kulturpris i 2016.
Organisajonen drifter også Teatersmia barne- og ungdomsteater som med sine 350 medlemmer er et av Norges største.
Nittedal Teater har fått priser for sitt arbeid for inkludering.
Landevei (tidsskrift)

Landevei er et norsk magasin som dekker stoffområdene sport, reise og vitenskap. Utgiver er Fri Flyt. Landevei kommer, per 2016, med 4 utgaver i året.
Paroniticellus

Utseende

En middelsstor, brunlig skarabide uten horn på hode og pronotum. Pronotum er litt bredere enn dekkvingene, høyt hvelvet blankt metallisk, gulhvitt på sidene, med rundede sider og en markert midtfure som løper fra bakkant til forkant. I bakre del er den en knøl på hver side. Forkanten er tilbaketrukket bak hodet slik at forhjørnene stikker fram ganske mye. Dekkvingene er parallellsidige med markerte lengdefurer, gulbrune med korte, svarte lengdestreker.

Utbredelse

Arten er beskrevet fra Kaukasus og finnes også i tilstøtende deler av Tyrkia og Iran.
Sparta Atletik

Sparta Atletik er en av Danmarks friidrettsklubber og er hjemmehørende på Østerbro i København. Foreningens treningsanlegg finnes på Østerbro Stadion og i Sparta Hallen.
I 2010 vant klubben en dobbeltseier i Danmarksturneringen for 13. år på rad, mennenes seier var den 25. på rad. Klubben hentet også størstedelen av førsteplassene i de individuelle danske mesterskapene. Klubben er også størst i landet på ungdomssiden. I Danmarksmesterskapet for ungdom i 2009 i Esbjerg ble Sparta den klart mestvinnende klubben både i antall gullmedaljer og samlet antall medaljer. Det ble totalt 54 medaljer hvorav 23 var  gull, 21 sølv og 10 bronse.
Un certain regard

Un certain regard ble lansert i 1978 og er en del av det offisielle programmet på filmfestivalen i Cannes. Hvert år blir om lag 20 filmer utvalgt til å delta i denne konkurransen, og vinnerfilmen blir distribuert til kinoer i Frankrike. Un certain regard søker å trekke frem filmer som er noe mer atypiske enn resten av filmene som vises på Cannes, samt å skape oppmerksomhet rundt filmskapere som ennå ikke er så godt kjent.
Transfinite tall

Transfinite tall er kardinaltall eller ordinaltall som er større enn alle endelig tall, men allikevel ikke nødvendigvis absolutt uendelig. Begrepet transfinite ble skapt av Georg Cantor, som ønsket å unngå noen av implikasjonene til ordet uendelig i forbindelse med objekt, som uansett ikke var endelige. Få nåværende arbeider deler disse betrakningene; det er nå akseptert bruk å henvise til transfinite kardinaler og ordinaler som «uendelige». Men, begrepet «transfinite» er fortsatt i bruk til en viss grad.